Terug skool toe na die inperkingstyd – 'n skoolhoof se perspektief - Corona Krisissentrum
Tuis / COVID-19 / Terug skool toe na die inperkingstyd – 'n skoolhoof se perspektief
Terug skool toe na die inperkingstyd – 'n skoolhoof se perspektief
Is jy as ouer besorg oor die welstand van jou kinders wanneer die dag uiteindelik aanbreek dat hulle mag teruggaan skool toe? Ons het gesels met mnr. Ferdie Maree, skoolhoof van Laerskool Rooihuiskraal. Hy en sy bekwame personeel is gereed om die leerders met ope arms terug te verwelkom en sal vir seker deurgaans die leerders se belange op die hart dra. Ons vertrou dat dit in elke skool die geval sal wees en dat onderskeie skole ook by mekaar sal kers opsteek oor die hantering van uitdagings.
Leerders se emosionele welstand
Kinders staar baie veranderinge in die gesig deurdat hulle in die skoolopset veral blootgestel gaan word aan buitengewone maniere van onderrig en opvoeding. Dit gaan bydra tot angstigheid, vrese, frustrasies, onsekerheid en selfs trauma, wat 'n geweldige effek op hul emosionele en sosiale welstand kan hê. Dit kan weer bydra tot, onder andere, akademiese en leeruitdagings, gedragsuitvalle, emosionele kommer en sosiale probleme. Die skool sal aan al hierdie sake aandag skenk.
Kreatiewe en positiewe maniere om leerders voor te berei en te ondersteun
Sosioëmosionele leer. Fokus op omgee vir en die ondersteuning van maats om op dié manier nader aan mekaar te wees sonder fisieke kontak. Ons gaan sekere aksies aanmoedig waar kinders die geleentheid gegun gaan word om iets vir mekaar te beteken en mekaar te help en te ondersteun. Empatie met mense in ons samelewing gaan beklemtoon word, asook die daarstelling van spesifieke waardes wat sosioëmosionele leer bevorder.
Lewensvaardighede en hanteringsvaardighede. Kinders is reeds maande lank blootgestel aan vrese, insae in die media en oorbeskerming. Hulle sal geleer word om dit sinvol te hanteer deur op probleemoplossingsvaardighede, kritiese denke, aanpasbaarheid en buigbaarheid, bou van selfbeeld en proaktiewe gedrag te fokus.
Behou perspektief, sodat leerders, ouers en onderwysers positief kan bly.
Prioritiseer wat werklik belangrik is, naamlik die kind se holistiese welstand. Hanteer een dag op 'n slag deur stelselmatige integrasie, soos die geleidelike infasering van akademie, met nie te veel ingewikkelde of nuwe werk nie.
Dink na oor die situasie. Ons gaan die pandemie in die LO-kurrikulum inwerk en daar gaan geleentheid wees vir opbouende aktiwiteite waar leerders kan uiting gee aan hul ervaring van die situasie.
Fokus op die langtermynvooruitskouing. Ons beskou hierdie gebeure as 'n hoofstuk in ons lewens en bly gerig op dít wat ons graag weer wil bereik, soos 'n skoolomgewing waar optimale leer kan plaasvind.
Persoonlike groei. Ons wil vir die leerders beklemtoon dat daar ongelooflike groei in veranderde omstandighede plaasvind. Ons is trots op elkeen van hulle vir dït wat hul reeds die afgelope twee maande aangedurf het.
Fokus op die positiewe en op suksesbelewing. Ons leerders moet besef dat hulle pogings raakgesien word en dat selfs die kleinste prestasies en doelwitte wat bereik is, gevier word. Ons fokus op wat reeds in dié tyd bereik is en moedig hulle aan om die positiewe van die afgelope tyd te lys: nuwe maniere van leer; gehaltetyd wat ons nou saam met ons geliefdes spandeer; hindernisse wat ons oorkom het; baie meer tyd vir lees; opbou van algemene kennis; buitelugtyd waar ons as gesin die hond kon bad, kon gaan stap en tuinwerk kon doen; en om te leer van die natuur en die wêreld daarbuite. Dit is alles teenvoeters vir die negatiewe en depressie.
Benutting van alternatiewe hulpbronne en tegnologie wat ons reeds ontgin, dra ook by tot nuwe maniere van onderrig ter ondersteuning van ander onvermydelike tekortkominge met dié dat die skoolomgewing verander het. Dit is ook reeds die afgelope tyd vir tuisonderrig aangewend.
Deeglike kommunikasie vind reeds plaas sedert die skole gesluit het. Elke onderwyser(es) is in verbinding met die leerders en hul ouers. Die volgende is sake waaroor reeds gekommunikeer is en waaroor binnekort ter voorbereiding gekommunikeer gaan word:
Daar is reeds gekommunikeer oor buitemuurse aktiwiteite en die verloop daarvan vir die res van die jaar sodat almal nou rustig hieroor kan wees.
Ouers is voorberei oor hoe die akademie gaan verloop, asook oor alle ander skoolverwante aspekte.
Ons berei nou voor vir onder andere hoe en wanneer ons gaan terugkeer skool toe, reëlings betreffende die aflaai by die skool, pouses, badkamerroetines.
Wat gedurende die eerste paar skooldae verwag kan word (reëlings oor onder meer die gebruik van gesigmaskers, hoe die onderwysers daarmee gaan lyk, regulasies rondom fisiese aanraking soos drukkies)
Prosedures wat gevolg gaan word om voorspelbaarheid en die kinders se veiligheid te bewerkstellig
"Ons wag tans vir voorlopige en voorgenome datums. Wat as dit weer uitgestel word? Hoe gaan ons die teleurstelling by onderwysers, ouers en kinders aanspreek? Niks kan nou vasgemaak word nie, maar ons behou hoop."
Kommunikasie in die klaskamer?
Gesigsuitdrukking en lyftaal is van die belangrikste faktore van kommunikasie en uitdrukking. Dit gaan 'n geweldige uitdaging wees omrede passievolle onderwysers onderrig en kennis oordra deur middel van emosie en gevoel wat deur kinders opgelet word in 'n onderwyser se stemtoon, gesigsuitdrukking en lyftaal. So ook die terugvoer van die leerders, waar onderwysers hul leertempo, oordrag ens. gedurende 'n les aanpas by die leerders se gesiguitdrukkings, reaksies en ander visuele leidrade.
Die beplanning is om die uitdagings soos volg te hanteer:
– deur leerders vooraf voor te berei by wyse van pretaktiwiteite om hulle te leer om gewoond te raak aan maskers en ook hoe om gesigsuitdrukkings te "lees". Ons glo dat hulle sodoende mikrouitdrukkings sal aanleer en sal leer om na ander s'n op te let. Leerders gaan dalk sukkel om daaraan gewoond te raak.
– die gebruik van alternatiewe, aanvullende metodes van kommunikasie, ingesteldheid en klaskamerbestuur. Deeglike voorbereiding deur die onderwyser en duidelike instruksies aan leerders is krities hiervoor. Ons gaan byvoorbeeld meer tyd in die klaskamer bestee aan insette, vrae ens., van die leerders se kant af. Ons gaan ook aanvanklik teen 'n effens stadiger tempo werk om seker te maak almal is by. Ons gaan gebruik maak van meer visuele stimuli, byvoorbeeld in PowerPoint.
Kinders leer en kommunikeer deur middel van hul sintuie, waarvan die tassintuig een van die belangrikste is. Hulle wil instinktief deur middel van aanraking sin maak van die wêreld om hulle. Veral jonger kinders maak byvoorbeeld gebruik van aanraking om 'n maat of onderwyser se aandag te kry en om 'n boodskap oor te dra. Dis belangrik om vooraf sosiale distansiëring "in te oefen", asook om die gewoonte aan te kweek om hul maskers te dra sonder om voortdurend daaraan herinner te word. Daarbenewens is mededeelsaamheid deel van kinders se natuurlike instink, veral in 'n sosiale omgewing soos in 'n skoolopset. Inkleurkryte, verfkwaste en opvoedkundige speelgoed, balle, springtoue en kegels, lekkers en snoepie word met maats gedeel. Om nou van hulle te verwag om anders op te tree, druis in teen hul menswees. Kinders sal dus in 'n mate moet geleer word om hierdie instinkte te onderdruk.
En as leerders ondanks alle voorsorgmaatreëls steeds aanpassingsprobleme ondervind?
Ons gaan sekere beginsels, soos Maslow before Bloom toepas. Dis krities dat daar eers voldoen word aan die kinders se fisiese behoeftes, gevoel van veiligheid, integrasie en aanpassing in die "nuwe" klaskamer en die behoefte om te behoort, en veral emosionele sekuriteit. Daarna sal weer op die erns van akademiese leer gefokus word.
Om bogenoemde te bewerkstellig, word daar nou baie klem gelê op die bemagtiging van ons onderwysers. Wat van hulle verwag sal word is:
om self eers te voel dat hulle beheer het oor die nuwe situasie, om sodoende 'n positiewe en gunstige atmosfeer in die klaskamer kan skep, wat sal help met aanpassing;
om stabiliteit, kalmte en voorspelbaarheid in die klaskamer te probeer bewerkstellig;
om konsekwentheid en roetine te vestig om geborgenheid te verseker; en
om stelselmatig weer op akademie te begin fokus, wat sal bydra tot 'n gevoel van normaliteit en die bekende.
Individuele ondersteuning sal ook verleen word indien dit van toepassing is.
"Kinders het die gawe van lewenskragtigheid en sal met die regte ondersteuning gou weer aanpas. Ons is opgewonde om ons kinders weer te ontvang en weet dat ons saam hierdeur sal kom."